इनें कारकें दा तिहास मता पराना ऐं बो सब्दावली ते बदलोई गदी ऐ। सर्वनाम (पड़नां) कारकें दे रूप मते गै नमें न। जित्थैं मेन्तरें दी भाशा असेंगी दसमीं सदी ईसवी हां पिच्चैं लेई जंदी ऐ उत्थै कारकें दी भाशा दौं-त्रै सौ ब’रे हां बद्ध पिच्चैं नीं जाई सकदी। देवी चौण्डा दी एह् कारक बी मती परानी नीं ऐ। जोगी लोक ते नाथ पेन्थ कन्नै जुड़े दे न ते ओह् शिव शंकर दे उपासक हे ते भिरी आद शक्ति दे उपासक बी होई गे, इय्यै इक्क पराचीन घटना ऐं। बाद’च जिसलै वैशनवमत दा चलन होआ तां आदशक्ति बी वैश्णो खुआन लगी पेई ते नमास्सी होई गेई बो चौण्ड, जलन्धरा पिनाला देविआं मांसाहारी न। जलन्धरा देवी दे मन्दरै च सण्ढे दी बल लगदी ही ते चौण्ड बी पसु बली लंदी ही। चौंतड़ा दै थान्नै’र बी सण्ढे दी बल लगदी ही बो बन्धरालैं दै औनै परेन्त (1020 ई.) भिड्डू बक्करे दी बल लग्गना लगी पेई। चौंतड़ा देवी दा अप्पर शिवालक आला मजूदा थान देवी दा दूआ थान हा इसहां पुज्ज स्त्रंण्डैं आलै थाह्‌र देवी दा थान हा जिसदा जिकर कारक नं.।।च आदा ऐ। चौन्तड़ा देवी गी सुण्डें आली माता बी आखचदा ऐ।